CELEX: 32012R0419
Language: sl
Date: 2012-05-16 00:00:00
Title: Izvedbena uredba Komisije (EU) št. 419/2012 z dne 16. maja 2012 o spremembi Izvedbene uredbe (EU) št. 562/2011 o sprejetju načrta za dodeljevanje sredstev državam članicam za dobavo hrane iz intervencijskih zalog v korist najbolj ogroženih oseb v Evropski uniji za proračunsko leto 2012

17.5.2012   
            
            
               SL
            
            
               Uradni list Evropske unije
            
            
               L 130/14
            
         IZVEDBENA UREDBA KOMISIJE (EU) št. 419/2012
   z dne 16. maja 2012
   o spremembi Izvedbene uredbe (EU) št. 562/2011 o sprejetju načrta za dodeljevanje sredstev državam članicam za dobavo hrane iz intervencijskih zalog v korist najbolj ogroženih oseb v Evropski uniji za proračunsko leto 2012
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT (1)) ter zlasti člena 43(f) in (g) v povezavi s členom 4 Uredbe,
   ob upoštevanju Uredbe Sveta (ES) št. 2799/98 z dne 15. decembra 1998 o vzpostavitvi kmetijsko-monetarne ureditve za euro (2) in zlasti člena 3(2) Uredbe,
   ob upoštevanju naslednjega:
   
               (1)
            
            
               Izvedbena uredba Komisije (EU) št. 562/2011 (3), kakor je bila spremenjena z Izvedbeno uredbo (EU) št. 208/2012 (4), določa roke za predložitev zahtevkov za plačila in izvršitev plačil, tj. 30. september 2012 oziroma 15. oktober 2012, ter da se obdobje izvajanja načrta razdeljevanja za leto 2012 konča 28. februarja 2013.
            
         
               (2)
            
            
               Da bi države članice lahko učinkovito izrabile te roke, je treba dopustiti možnost odobritve predplačil za prevoz proizvodov v skladišča dobrodelnih organizacij ter za stroške prevoza, upravne stroške in stroške skladiščenja, ki pri tem nastanejo dobrodelnim organizacijam, zadolženim za razdeljevanje proizvodov. Da bi se lahko letni načrt učinkovito izvajal, je treba v ustrezno utemeljenih primerih isto možnost dopustiti tudi za dobavo proizvodov. Poleg tega je treba določiti, kako in kdaj je potrebna zaščita.
            
         
               (3)
            
            
               Zaradi neprofitnega značaja imenovanih organizacij iz člena 27(1) Uredbe (ES) št. 1234/2007 je treba pristojne organe držav članic pooblastiti, da dovolijo alternativne jamstvene instrumente, če te organizacije prejmejo predplačilo za upravne stroške, stroške prevoza in skladiščenja.
            
         
               (4)
            
            
               Zaradi računovodskih razlogov je treba od držav članic zahtevati, da Komisiji sporočijo nekatere podatke o predplačilih.
            
         
               (5)
            
            
               Izvedbeno Uredbo (EU) št. 562/2011 je zato treba ustrezno spremeniti.
            
         
               (6)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   V Izvedbeno uredbo (EU) št. 562/2011 se vstavi naslednji člen 4a:
   
      „Člen 4a
      1.   Za izvajanje letnega načrta razdeljevanja iz člena 1 te uredbe lahko izvajalci, izbrani v skladu s členom 4(4) in (6) Uredbe (EU) št. 807/2010, in imenovane organizacije iz člena 27(1) Uredbe (ES) št. 1234/2007 pristojnim organom zadevne države članice predložijo zahtevek za predplačilo stroškov prevoza proizvodov v skladišča imenovanih organizacij iz točke (a) drugega pododstavka člena 27(7) Uredbe (ES) št. 1234/2007 ter upravnih stroškov in stroškov prevoza in skladiščenja iz točke (b) drugega pododstavka tega člena. V ustrezno utemeljenih primerih lahko države članice izvajalcem, izbranim v skladu s členom 4(4) Uredbe (EU) št. 807/2010, izplačajo predplačilo stroškov dobave proizvodov, če so ti zadevnim državam članicam dokazali, da so pred 15. oktobrom 2012:
      
                  (a)
               
               
                  sprejeli pravno zavezujoče obveznosti za opravljanje dejavnosti;
               
            
                  (b)
               
               
                  pri izvajanju dejavnosti zelo napredovali in
               
            
                  (c)
               
               
                  sprejeli vse ukrepe, da bi zagotovili, da se izvajanje zaključi najpozneje 28. februarja 2013.
               
            2.   Pristojni organ lahko odobri predplačilo do 100 % zneska iz zahtevka, če se zagotovi jamstvo v višini 110 % predplačila iz odstavka 1. Pri izvajalcih, izbranih v skladu s členom 4(4) Uredbe (EU) št. 807/2010, se jamstvo iz tega člena šteje za zadostno za namene tega člena.
      3.   Za namene odstavka 2 se uporablja Izvedbena uredba Komisije (EU) št. 282/2012 (5).
      4.   Pri imenovanih organizacijah iz odstavka 1 lahko plačilna agencija sprejme pisno jamstvo javnega organa, ki je v skladu z določbami, ki se uporabljajo v državah članicah, ki je enako odstotku iz odstavka 2, če se javni organ obveže, da bo v primeru neupravičenosti organizacije do predplačila izplačal znesek, krit z jamstvom. Države članice lahko zagotovijo instrument z enakim učinkom, ki je v skladu z določbami, ki se uporabljajo v državah članicah, če v primeru neupravičenosti prejemnika do predplačila zagotovijo vračilo odobrenega predplačila.
      5.   Države članice Komisiji najpozneje do 15. januarja 2013 sporočijo skupni znesek predplačil, opravljenih do 15. oktobra 2012 v skladu z odstavkom 2, ki še niso potrjena in ki se nanašajo na nezaključene dejavnosti končnih upravičencev.
   
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. maja 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 349, 24.12.1998, str. 1.
   
      (3)  UL L 152, 11.6.2011, str. 24.
   
      (4)  UL L 72, 10.3.2012, str. 32.
   
      (5)  UL L 92, 30.3.2012, str. 4.“